**Myllykankaan tuulivoimapuisto** on Pohjois-Pohjanmaalla Iin kohde sijaitseva tuulivoimapuisto, jossa toimii 22 tuulivoimalaitosta. Niiden kokonaiskapasiteetti on 54 megawattia ja vuosituotanto on noin 160 gigawattituntia. Tuulivoimapuiston on rakentanut Taaleritehdas, sen omistaa eteläkorealainen sijoitusyhtiö ja sitä operoi Taaleri Energia .

Pohjois-Savon Sonkajärvelle olisi nousemassa toinen Myllykankaan tuulivoimapuisto.

Yleistä
-------

Tuulivoimapuisto sijaitsee rantatietä kuljettaessa Olhavan ja Asemakylän välillä Myllykankaan kulmakunnan kohdalla noin 2,5–6,0 kilometriä sisämaahan päin. Tuulivoimapuistoon johtaa valtatieltä 8 Myllykankaasta tie, joka haarautuu 2,5 kilometrin jälkeen tuulipuiston huoltotiestöksi. Voimala-alue on metsämaata, joka on asumatonta. Kaava-alueen omistaa pääosin Suomen valtio ja vähemmistönä yksityiset maanomistajat. Tuulipuiston pituus on 5,3 kilometriä, leveys 3,7 kilometriä, ja kaikki voimalaitokset sisällensä sulkevan alueen pinta-ala on noin 11 neliökilometriä. Tuulipuistoksi kaavoitetun alueen pinta-ala on 24,3 neliökilometriä .

Tuulivoimapuistossa on kahdenlaisia tuulivoimaloita. Niistä 20 kappaletta ovat saksalaisen Nordexin valmistamaa Gamma-luokan N117/2400-mallia, jonka napakorkeus on 120 metriä, tuuliturbiinin halkaisija 117 metriä, ja jonka kapasiteetti on 2,4 megawattia. Näiden lisäksi hankittiin vielä kaksi Nordexin N131-mallia, joiden napakorkeus on 114 metriä, turbiinin halkaisija 131 metriä ja kapasiteetti 3,0 megawattia. Voimalat sijaitsevat 27–55 metrin korkeudella mpy.

Voimaloiden tuottama sähkö johdetaan maakaapeleissa alueen keskellä sijaitsevalle sähköasemalle. Sieltä tuotettu sähkö nostetaan 110 kilovoltin jännitteeseen ja johdetaan alueen läpi kulkevaan Raasakka-Isohaara-siirtolinjalla kantaverkkoon.

Historiaa
---------

### Suunnittelu

Metsähallitus jätti Pohjois-Pohjanmaan ELY-keskukseen toukokuussa 2011 tuulivoimapuiston rakentamisesta YVA-arviointiohjelman, johon se pyysi lausuntoa. Hankkeessa kaavailtiin rakentaa alueelle 8–32 tuulivoimalaitosta, joiden yhteiskapasiteetti olisi toteutusvaihtoehdosta riippuen 16–160 megawattia. Voimala-alueen pinta-alaksi muodostuisi toteutusvaihtoehdosta riippuen tällöin 610–3 021 hehtaaria. Hankkeen yhteysviranomainen antoi lausunnon elokuussa 2011, jonka pohjalta metsähallitus jätti ELY-keskukselle marraskuussa 2011 YVA-menettelyn mukaisen arviointiselostuksen. Hanke oli muutettu sisältämään 10–19 tuulivoimalaitosta, joiden kapasiteetiksi kaavailtiin vaihtoehdosta riippuen 20–50 megawattia. Sähkö johdettaisiin alueen halki kulkevaan Raasakka–Isohaara -voimajohtoon oman sähköaseman kautta. Selostuksesta kuulutettiin joulukuussa ja siitä annettiin lausunto maaliskuussa 2012. Lausunnossa kiinnitettiin huomiota muutamaan seikkaan. Voimaloiden sijoittamisesta voimajohtoon nähden tuli Fingridiltä vaatimus. Yhteysviranomainen suositteli lieriötornivaihtoehtoa ja puolustusvoimat hyväksyisi suoraan kaikki alle 240 metrin tuulivoimalaitokset. Vaikutukset porotalouteen oli mainittu ja melumallinnuksessa jätettiin varauma ympäristöluvalle. Voimala-alueen Natura-alueet olisi huomioitava voimaloiden sijoittelussa tarkasti. Tuulivoimapuiston osayleiskaavaa merkittiin 19 tuulivoimalaa ja se hyväksyttiin Iin kunnanvaltuustossa kesäkuussa 2012.

Metsähallitus myi tuulivoimahankkeen Winwindille tammikuussa 2012 ennen osayleiskaavan valmistumisen. Yhtiön tavoitteena oli aloittaa tuulivoimatuotanto vuoden 2013 aikana. Siihen yhtiö toivoi voivansa käyttää siihen 90 miljoonaa euroa ja saisi sillä 50 megawatin kapasiteetin. YVA-menettely viivästyi vielä maaliskuussa 2013 ELY-keskuksen pyytäessä tarkennuksia Tuuliaapa-Iso Heposuon Natura-alueen (tunnus: FI1101402) huomioimiseen. Uutisen mukaan tuulivoimaloiden napakorkeus ja tuuliturbiinin halkaisija olisi molemmat rajattu 150 metriin. WinWind oli helmikuussa haettu velkasaneeraukseen, jolloin tuulipuiston rakentaminen muuttui yhtiölle erittäin tärkeäksi. Kymen Sanomat oli kuitenkin uutisoinut, että osa velkojista olisivat hakemassa WinWindin konkurssiin.

Winwind myi tuulipuistonhankkeen vuosien 2012–2013 aikana Taaleritehtaalle. Taaleritehdas perusti tuulipuistolle yrityksen Myllykankaan Tuulipuisto Ky lokakuussa 2013. Yhtiö liitti hankkeen sijoittajarahastoon Taaleri Tuulitehdas I Ky 19 tuulivoimalaitoksen osalta ja rahastoon Taaleri Tuulitehdas II Ky kolmen lisävoimalan osalta. Taaleritehdas hankki myöhemmin rakennusluvat kolmelle lisävoimalalle, jolloin tuulivoimapuiston voimalaluvuksi tuli 22. Taaleritehdas kohteli näitä eri rahastoihin kuuluvia voimaloita kuin eri tuulivoimapuistoina. Tuulipuiston laajennukselle se perusti syyskuussa 2014 uuden sijoittajayhtiön Taaleri Tuulitehdas II Ky, johon kolmen lisävoimalan ja Nybyn tuulivoimapuiston tulos kirjattiin. Tämä tuulivoimapuistojen järjestely voi olla oikea, mutta tässä artikkelissa 22 tuulivoimalaitosta luetaan kuuluvaksi samaan Myllykankaan tuulivoimapuistoon.

### Rakentaminen

Taalerintehdas ilmoitti joulukuussa 2013 käynnistävänsä vuoden 2014 alussa ensin 19 tuulivoimalaitoksen rakentamisen Myllykankaalle. Ensimmäisenä vuonna raivattiin metsämaata, rakennettiin tai paranneltiin voima-alueen tiestöä ja tasoitettiin voimaloiden nosturialueita sekä rakennettiin sähkö- ja tiedonsiirtoverkkoa. Tuulivoimapuiston arveltiin maksavan 80 miljoonaa euroa. Tavoitteena oli alkaa pystyttämään ensimmäisiä tuulivoimalaitoksia vuoden 2014 loppupuolella ja saada loput voimaloista pystyyn vuoden 2015 aikana. Vaikuttaa siltä, että 13 ensimmäistä tuulivoimalaa aloittivat sähköntuotannon vuoden 2015 aikana ja loput 9 voimalaa vuoden 2016 aikana, kuten lukee Suomen Tuulivoimayhdistyksen vuositilastoissa. Tähän lukuun sisältyy kolme lisävoimalaa, joiden rakennusluvat saatiin lainvoimaisiksi myöhemmin. Ne rahoitettiin Tuulitehdas II-rahastosta. Taaleritehdas ilmoitti vuosikatsauksessaan, että kolme viimeistä voimalaa aloittivat toimintansa helmikuussa 2015.

### Uutisia

Taalerin hallinnoimat Tuulitehdas I ja II päättivät myydä omistusosuutensa Nybyn- ja Myllykankaan tuulivoimapuistoista eteläkorealaiselle Hana Financial Investmentsin ja Korea Investments & Securitiesin johtamalle sijoittajaryhmälle. Kauppa toteutui tammikuussa 2020.

Katso myös
----------

* Luettelo Suomen tuulivoimaloista

Huomioita
---------

1. ↑  Myllykankaan tuulipuistot I ja II eli 19 ja 3 tuulivoimalan kokonaisuudet ovat maksaneet noin 90 miljoonaa euroa. Tämä on laskettu skaalaamalla tuulipuisto I arvioitu hinta 80 miljoonaa euroa voimaloiden lukumäärillä. Muuta tietoa kokonaishinnasta ei ole saatavilla.

Lähteet
-------

1. 1 2 3  Iin Myllykankaalle rakennetaan 19 tuulivoimalaa *rakennuslehti.fi*.  5.12.2013. Helsinki:  Rakennuslehti. Viitattu 19.3.2024.
2. 1 2 3  Taaleri Tuulitehdas II Ky – vuosiraportti 2019 (PDF) (s. 1, 5, 14) *taaleri.com*.  2020. Helsinki:  Taaleritehdas. Viitattu 14.3.2024.
3. 1 2 3  Toiminnassa olevat & puretut voimalat (EXCEL) *tuulivoimayhdistys.fi*.  31.12.2023. Helsinki:  Suomen Tuulivoimayhdistys. Viitattu 14.3.2024.
4. 1 2 3  Iihin 19 uutta tuulivoimalaa *taaleri.com*.  5.12.2013. Helsinki:  Taaleritehdas. Viitattu 14.3.2024.
5. 1 2 3  Myllykankaan tuulivoimapuisto, Ii *YVA-menettely*.  18.12.2015. Oulu:  Pohjois-Pohjanmaan ELY-keskus. Viitattu 19.3.2024.
6. 1 2 3 4  Myllykankaan tuulivoimapuisto (sijainti maastokartalla) *Karttapaikka*. Helsinki:  Maanmittauslaitos. Viitattu 14.3.2024.
7. 1 2 3 4  Myllykangas *www.thewindpower.net*.  8.3.2024. Ranska:  The Wind Power. Viitattu 14.3.2024. (englanniksi)
8. 1 2 3  Nordex N117/2400 *www.thewindpower.net*.  19.7.2023. Ranska:  The Wind Power. Viitattu 14.3.2024. (englanniksi)
9. 1 2  Nordex N131 *www.thewindpower.net*.  19.7.2023. Ranska:  The Wind Power. Viitattu 14.3.2024. (englanniksi)
10. 1 2  Hirvonen, Tuomas: Iihin nousee jättikokoinen tuulivoimapuisto *yle.fi*.  5.12.2013. Helsinki:  YLE. Viitattu 14.3.2024.
11. 1 2  Tuomi, Tapio: Loisteen valvontaan lisää Taalerin tuulipuistoja *lahienergia.org*.  29.8.2018. Helsinki:  Suomen Lähienergialiitto ry. Viitattu 19.3.2024.
12. ↑  Myllykankaan tuulivoimahanke, Sonkajärvi *YVA-menettely*.  16.11.2023. Pohjois-Savon ELY-keskus:  Etelä-Pohjanmaan ELY-keskus. Viitattu 19.3.2024.
13. 1 2 3  Myllykankaan tuulivoimapuiston osayleiskaavan selostus (PDF) (s. 5, 23, 53,) *metsa.fi*.  10.4.2012. Ii / Oulu:  Iin kaupunki / Pöyry Finland Oy. Viitattu 26.3.2024.
14. ↑  Yhteysviranomaisen lausunto Iin Myllykankaan tuulivoimapuiston arviointiselostuksesta (PDF) *YVA-menettely / lausunto arviointiselostuksesta*.  13.3.2012. Oulu:  Pohjois-Pohjanmaan ELY-keskus. Viitattu 19.3.2024.
15. ↑  Myllykankaan osayleiskaava (PDF) (karttaosio) *ii.fi*.  7.6.2012. Oulu:  Iin kunta. Viitattu 19.3.2024.
16. ↑  WinWinD osti Metsähallitukselta tuulipuistohankkeen *rakennuslehti.fi*.  10.1.2012. Helsinki:  Rakennuslehti. Viitattu 20.3.2024.
17. ↑  Winwind ra­ken­taa Iin Myl­ly­kan­kaan tuu­li­puis­ton *kaleva.fi*.  10.1.2012. Oulu:  Kaleva Media. Viitattu 26.3.2024.
18. ↑  ELY-keskus haluaa täydennystä Myllykankaan tuulipuiston suunnitelmiin *rakennuslehti.fi*.  19.3.2012. Helsinki:  Rakennuslehti. Viitattu 20.3.2024.
19. ↑  Winwind hakeutui velkasaneeraukseen *rakennuslehti.fi*.  8.2.2013. Helsinki:  Rakennuslehti. Viitattu 20.3.2024.
20. ↑  Myllykankaan Tuulipuisto Ky *kauppalehti.fi*.  2020. Helsinki:  Media Talent. Viitattu 20.3.2024.
21. ↑  Myllykankaan Tuulipuisto II Ky *kauppalehti.fi*.  2020. Helsinki:  Media Talent. Viitattu 20.3.2024.
22. ↑  Hepola, Joonas: Taaleri myy kolme tuulipuistoa *radiopooki.fi*.  31.12.2019. Helsinki:  Bauer Media. Viitattu 14.3.2024.
23. ↑  Tilinpäätöstiedote tammi-joulukuu 2020 (PDF) (s. 13) *taaleri.com*.  2020. Helsinki:  Taaleritehdas. Viitattu 14.3.2024.
24. ↑  Taaleri Energia sheds 73.2-MW Finnish wind portfolio to Korean investors *renewablesnow.com*.  31.12.2019. Renewables Now. Viitattu 14.3.2024. (englanniksi)